  Виталий Пронин Толон, 7-тӥ куарусёнэ Удмуртилэн Тӧроез Александр Бречалов Каракулиноын ужаз. Нырысь ик черкогуртысь шор ёзо школае вуылӥз, директореныз Гульнара Устюговаен кенешиз, дышетӥсьёсын, нылпиосын вераськиз. Туспуктэм udmurt.ru сайтысьОглом татын 650 нылпи дышетске. Школа 2 корпуслэсь пӧрме. Вужез юрт 1971-тӥ арын пуктэмын вал, 2022-тӥ-2023-тӥ аръёсы отын капитальной ремонт лэсьтыны кулэ. 2021-тӥ арын школаын ужасьёс «Православная инициатива — 2020-2021» конкурсэ пыриськыса, грант вормизы. Со сяна соос мыло-кыдо пырисько «Вклад в будущее» фондлэн ужаз. Кылем арын татын «Точка роста» центр усьтӥськиз. Табере дышетӥсьёс технологияя, информатикая, обж-я урокъёссэс туала амалъёсын ортчытъяло. Каракулино ёрослэн йырызлы Сергей Русиновлы Александр Бречалов косӥз шугъяськытӥсь юанъёслы нимысьтыз саклык висъяны, Россилэн Президентэныз Владимир Путинэн ӵектэм национальной проектъёсы пыриськыны. — 2022-тӥ арын Каркулиноысь очистной сооружениен герӟаськем ужкагазъёсты лэсьтомы, 2023-тӥ арын сое пуктомы. Черкогуртын улӥсьёс сое кемалась витё ни, — вераз Александр Бречалов. Со сяна Удмуртилэн Тӧроез пумиськылӥз Каракулино ёросысь туризмъя но киужъёсъя центрлэн кивалтӥсеныз Елена Могилевскаяен. Гужем со «Мастера Гостеприимства» конкурслэн финалистэз луиз. Александр Бречалов Сарапулэ но кожылӥз: нылпи больницаез, мобильной библиотекаез но кинозалэз учкиз, 15 номер школаысь дышетӥсьёсын пумиськылӥз. УД Теги: АлександрБречалов Каракулино  